CELEX: 
Language: hu
Date: 2021-07-06 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2016/1237 felhatalmazáson alapuló rendeletnek a rizs kivitelére vonatkozó engedélykötelezettség tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az (EU) 2016/1237 felhatalmazáson alapuló bizottsági rendelet többek között előírja az „előmunkált (barna) rizs” és a „félig vagy teljesen hántolt rizs polírozva vagy fényezve is” kivitelére vonatkozó engedélykötelezettséget. Hatékony exportellenőrzés azonban jelenleg más eszközökkel is elvégezhető, például a felügyeleti rendszer (DG TAXUD) használatával. Egyes érdekelt felek és a tagállamok kérésére, valamint az egyszerűsítés érdekében, továbbá a tagállamokra és a gazdasági szereplőkre háruló adminisztratív terhek enyhítése céljából el kell törölni az „előmunkált (barna) rizs” és a „félig vagy teljesen hántolt rizs polírozva vagy fényezve is” kivitelére vonatkozó engedélykötelezettséget. Jóllehet ugyanezen okból a rizs behozatalára vonatkozó engedélykötelezettséget is el lehetne törölni, azt fenn kell tartani annak érdekében, hogy az Unió eleget tehessen a 2005. évi Thaifölddel (A Tanács 2005/953/EK határozata (2005. december 20.) az EK-nak az 1994. évi GATT-hoz mellékelt CXL. listájában megadott, rizsre vonatkozó engedmények módosítása tekintetében az 1994. évi GATT XXVIII. cikke szerint az Európai Közösség és Thaiföld közötti, levélváltás formájában létrejött megállapodás megkötéséről, HL L 346., 2005.12.29., 24. o.) és az Egyesült Államokkal (A Tanács 2005/476/EK határozata (2005. június 21.) az Európai Közösség és az Amerikai Egyesült Államok között az előmunkált rizsre alkalmazott vámok kiszámítási módszerére vonatkozó, levélváltás formájában létrejött megállapodás megkötéséről, és a 2004/617/EK, a 2004/618/EK és a 2004/619/EK határozat módosításáról, HL L 170., 2005.7.1., 67. o.) kötött megállapodásból fakadó kötelezettségeinek.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Ezt a felhatalmazáson alapuló jogi aktust a szakértői csoport 2021. március 16-i és április 15-i, a KAP-pal kapcsolatos horizontális kérdésekkel foglalkozó ülésén ismertették és vitatták meg a szakértőkkel. A jogi aktust konzultáció céljából közzétették a visszajelzési mechanizmus keretében, amelyre 2021. április 9. és május 7. között került sor. A visszajelzési mechanizmus során egy visszajelzés érkezett, egy olyan általános megjegyzés, amely magát a jogi aktust nem érintette, így a jogi aktus módosítására nem volt szükség.  
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló jogi aktus eltörli az „előmunkált (barna) rizs” és a „félig vagy teljesen hántolt rizs polírozva vagy fényezve is” kivitelére vonatkozó engedélykötelezettséget. Ez az (EU) 2016/1237 rendelet módosításával érhető el. Ezzel párhuzamosan jelenleg folyik azon bizottsági végrehajtási rendeletnek az elfogadása, amely a rizsre vonatkozó – az e rendelettel eltörlendő – kiviteli engedélyek biztosítékának összegéről és érvényességi időtartamáról szóló rendelkezések tekintetében módosítja a kapcsolódó (EU) 2016/1239 bizottsági végrehajtási rendeletet.
            
            
                
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.7.6.)
            
            
               az (EU) 2016/1237 felhatalmazáson alapuló rendeletnek a rizs kivitelére vonatkozó engedélykötelezettség tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 177. cikkére,
            
            
               tekintettel a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről szóló, 2013. december 17-i 1306/2013/EU európai parlamenti és tanácsi rendeletre
                  2
                és különösen annak 66. cikke (3) bekezdésének c) és e) pontjára,
            
            
               mivel:
            
            
               (1)Az (EU) 2016/1237 felhatalmazáson alapuló bizottsági rendelet
                  3
                a mezőgazdasági termékekre vonatkozó engedélyek rendszere tekintetében – ideértve a behozatali vagy kiviteli engedély bemutatásához kötött termékek jegyzékét is – kiegészíti az 1308/2013/EU rendeletet.
            
            
               (2)Az (EU) 2016/1237 felhatalmazáson alapuló rendelet 2. cikke (2) bekezdésének a) pontja a melléklete II. részének A. pontjával összefüggésben engedélykötelezettséget ír elő a 1006 20 KN-kód alá tartozó „előmunkált (barna) rizs” és a 1006 30 KN-kód alá tartozó „félig vagy teljesen hántolt rizs polírozva vagy fényezve is” kivitelére.
            
            
               (3)A hatékony exportellenőrzés jelenleg más eszközökkel is végezhető. Az egyszerűsítés érdekében, valamint a tagállamokra és a gazdasági szereplőkre háruló adminisztratív terhek enyhítése céljából el kell törölni az előmunkált (barna) rizs és félig vagy teljesen hántolt rizs – polírozva vagy fényezve is – kivitelére vonatkozó engedélykötelezettséget.
            
         
         
            
               (4)Az egyértelműség érdekében helyénvaló szabályokat megállapítani azon előmunkált (barna) rizsre és félig vagy teljesen hántolt rizsre – polírozva vagy fényezve is – kiállított kiviteli engedélyekre vonatkozóan, amelyek esetében e rendelet eltörölte a kivitelre vonatkozó engedélykötelezettséget, és amelyek e rendelet alkalmazásának kezdőnapján még érvényesek.
            
            
               (5)Az (EU) 2016/1237 felhatalmazáson alapuló rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2016/1237 felhatalmazáson alapuló rendelet módosítása
            
            
            
               Az (EU) 2016/1237 felhatalmazáson alapuló rendelet mellékletének II. részében az A. pontot el kell hagyni.
            
            
               2. cikk
            
            
               Átmeneti rendelkezések
            
            
               A jogosult kérésére az előmunkált (barna) rizsre, valamint a félig vagy teljesen hántolt rizsre – polírozva vagy fényezve is – vonatkozó kiviteli engedélyért letétbe helyezett biztosítékot fel kell szabadítani, ha az alábbi feltételek mindegyike teljesül: 
            
            
               a) az engedély érvényessége e rendelet hatálybalépésének napjáig nem járt le; 
            
            
               b) az engedélyt e rendelet hatálybalépésének napjáig részben vagy egyáltalán nem használták fel.
            
            
               3. cikk
            
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő hetedik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.7.6.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 347., 2013.12.20., 671. o. 
               
               
                  
                     (2)
                  
                        HL L 347., 2013.12.20., 549. o. 
               
               
                  
                     (3)
                  
                        A Bizottság (EU) 2016/1237 felhatalmazáson alapuló rendelete (2016. május 18.) az 1308/2013/EU európai parlamenti és tanácsi rendeletnek a behozatali és kiviteli engedélyek rendszerének alkalmazásáról szóló szabályok tekintetében való kiegészítéséről és az 1306/2013/EU európai parlamenti és tanácsi rendeletnek az ilyen engedélyekhez letétbe helyezett biztosítékok felszabadításáról és visszatartásáról szóló szabályok tekintetében való kiegészítéséről, a 2535/2001/EK, az 1342/2003/EK, a 2336/2003/EK, a 951/2006/EK, a 341/2007/EK és a 382/2008/EK bizottsági rendelet módosításáról, valamint a 2390/98/EK, az 1345/2005/EK, a 376/2008/EK és az 507/2008/EK bizottsági rendelet hatályon kívül helyezéséről (HL L 206., 2016.7.30., 1. o.).